Predkladacia správa

Vláda SR na svojej schôdzi 8. decembra 2004 prerokovala postup pre uplatňovanie ustanovení v oblasti záložného práva v rámci pravidiel pre čerpanie štrukturálnych fondov a štátneho rozpočtu a prijala k nemu uznesenie č. 1173. V zmysle daného uznesenia v bode B.1. ukladá ministrovi pôdohospodárstva zabezpečiť dodržiavanie ustanovení v oblasti záložného práva v rámci pravidiel pre čerpanie štrukturálnych fondov a štátneho rozpočtu s termínom od 1. 1. 2005 a v bode B.2. upraviť zmluvy o poskytnutí nenávratného finančného príspevku s konečným prijímateľom pomoci v súlade so schváleným postupom zmluvou o spolupráci medzi bankou a riadiaci orgánom, resp. sprostredkovateľským orgánom pod riadiacim orgánom s termínom ihneď.  

	Realizácia úloh tak, ako boli stanovené uznesením vlády č. 1173, by priniesla spomalenie, resp. pozastavenie procesu implementácie Sektorového operačného programu Poľnohospodárstvo a rozvoj vidieka, administratívne neúmerne zaťaží Pôdohospodársku platobnú agentúru a mnohým poľnohospodárom sťaží a znemožní podmienky pre uchádzanie sa o podporu zo zdrojov SOP PaRV. 

	V záujme zabezpečenia realizácie platieb pre žiadateľov na zmluvy uzatvorené v opatrení č. 1 SOP PaRV (697 zmlúv) a odstránenia možností súdnych sporov so žiadateľmi a bankovými inštitúciami predkladáme návrh na zmenu termínu bodu B.2. od 1. januára 2005.

	Materiál nemá dopad na štátny rozpočet a nemá vplyv na zamestnanosť a životné prostredie. V prípade, že uznesenie vlády č. 1173/2004 zostane v pôvodnej podobe, hrozí narušenie podnikateľského prostredia v sektore pôdohospodárstva.